‘เอราวัณ’พ้นภัยสึนามิย้ำปีนี้กำไร
&nbsp;ERAWAN เผยสึนามิไม่กระทบ ลูกค้าญี่ปุ่นแค่ 2% ของรายได้ มั่นใจปีนี้เห็นกำไรหลังอุตสาหกรรมท่องเที่ยวฟื้น
21 ส.ค. 2554

ERAWAN เผยสึนามิไม่กระทบ ลูกค้าญี่ปุ่นแค่ 2% ของรายได้ มั่นใจปีนี้เห็นกำไรหลังอุตสาหกรรมท่องเที่ยวฟื้น 
นางกมลวรรณ วิปุลากร ประธานเจ้าหน้าที่ฝ่ายการเงิน บริษัท ดิ เอราวัณ กรุ๊ป (ERAWAN) เปิดเผยว่า แผ่นดินไหวและสึนามิญี่ปุ่นไม่มีผลกระทบกับบริษัทเนื่องจากมีรายได้นักท่องเที่ยวญี่ปุ่น 40 ล้านบาท หรือ 2-3% ของรายได้ 3,000 ล้านบาท สัดส่วนนักท่องเที่ยวญี่ปุ่น 6% ของอุตสาหกรรมท่องเที่ยวทั้งหมด 
“คนญี่ปุ่นนิยมเที่ยวเกาหลีมากกว่า เหตุการณ์นี้ทำให้จีนและอินเดียหันมาเที่ยวไทยมากขึ้น” นางกมลวรรณ กล่าว
ประธานเจ้าหน้าที่ฝ่ายการเงิน กล่าวว่า ปีนี้บริษัทจะมีกำไรสุทธิพลิกจากปีก่อนที่ขาดทุน 275 ล้านบาท ผลจากเตรียมขายอาคารเพลินจิต เซ็นเตอร์ เข้ากองทุนของบริษัทหลักทรัพย์จัดการกองทุน (บลจ.) ไทยพาณิชย์ มูลค่า 1,400 ล้านบาท รับรู้กำไรจาการขาย600-650 ล้านบาท โดยนำเงินไปชำระหนี้ 400 ล้านบาท 
ขณะที่คาดว่ารายได้ปีนี้จะอยู่ที่ 4,000 ล้านบาท หรือเพิ่มขึ้น 30-35% จากปีก่อนทำได้ 3,321 ล้านบาท ซึ่งเป็นผลจากท่องเที่ยวฟื้นตัว ทำให้มีอัตราการเข้าพักเพิ่มขึ้น ปีนี้คาดว่าอยู่ในระดับ 70-71% เทียบกับปีก่อนที่ 59% ขณะเดียวกันอัตราค่าห้องพักปรับขึ้นได้อีก 10% คาดบริษัทจ่ายเงินปันผลปีนี้ได้ 
สำหรับแผนงาน 5 ปี (2554-2558) ตั้งงบลงทุน 5 ,000-1 หมื่นล้านบาท เพื่อสร้างและซื้อโรงแรม ตั้งเป้าอันดับ 1 ธุรกิจโรงแรมทั้งห้องพักให้ถึง 5,000 ห้อง และเจ้าของโรงแรม 20 แห่ง ในปี 2558 จะมีรายได้อยู่ที่ 6,000 ล้านบาท